‘Haglike munisipale vullishoop’ kan boere pootjie | News24
‘Haglike munisipale vullishoop’ kan boere pootjie
Die Kouga-munisipaliteit het onderneem om iets aan die ontoereikende Hankey-stortingsterrein te doen. Foto: DEON FERREIRA
DIE vuil, onhigiëniese toestand van die nuwe stortingsterrein buite Hankey kan buitelandse sitruskopers maklik afskrik wanneer hulle hierdie gebied sou besoek, veral omdat uit- voervrugte aan baie hoë internasionale standaarde moet voldoen.
Dit is die mening van Neels Schellingerhout van Schellingerhout Boerdery, een van die gebied se boere wat bekommerd is oor die toestand van die terrein wat só na aan sommige sitrusboorde geleë is.
“Die toestand van die stortingsterrein het sover nie ’n direkte invloed op ons oeste nie, maar wie weet wat vorentoe mag gebeur.
“Ons boorde moet aan streng Global Gap-standaarde voldoen om op die buitelandse markte toegelaat te word,” sê Schellingerhout.
Hy en ander boere wonder nou kliphard wat oorsese kopers sal dink wanneer hulle deur die vallei sou ry en moet sien hoe naby van die boorde aan dié “haglike terrein” geleë is.
“Die vrugte kan maklik ongewenste siektes opdoen,” sê Schellingerhout.
Volgens Laura-Leigh Ran­dall, woordvoerder van die Kouga-munisipaliteit onder wie se beheer die stortingsterrein is, is die stor-tingsterrein nog in aanbou en behoort dit eers teen Desember vanjaar voltooi te wees.
“Die werk behels die oprigting van drie nuwe vullishouers en ’n verdampingsgebied, asook ’n huis vir ’n sekuriteitswag en ’n ablu-sieblok.
“Dit alles vorm deel van die R25 miljoen Kouga vullisbestuur- en herwinningsprojek wat deur die departement van omgewingsake gefinansier word om te verseker dat dit aan standaardvereistes voldoen.
“Die Terex-masjien wat gebruik word om die perseel skoon te hou, het egter onlangs onklaar geraak.
“Ons is intussen besig om te onderhandel dat ’n laaigraaf binne die volgende vyf dae ingebring kan word sodat opruiming van die perseel kan begin,” sê sy.
Randall het onderneem om die klagtes wat oor die vuil toestand ontvang is, intussen aan die verantwoordelike munisipale amptenaar oor te dra sodat die werkers aandag daaraan kan gee.